BG Официален вестник на Европейския съюз C 48/16

Окончателен доклад на служителя по изслушването (1)

COMP/39.605 — Стъкло за ЕЛТ

2012/C 48/06

Тази процедура за постигане на споразумение се отнася до картел от четиримата производители на стъкло за електроннолъчеви тръби („ЕЛТ“): Asahi Glass Co., Ltd, Nippon Electric Glass Co., Ltd, Samsung Corning Precision Materials Co., Ltd. и Schott AG, имащ за цел координиране на цените за стъклото за ЕЛТ. Картелното нарушение е обхващало цялото ЕИП и е продължило от 23 февруари 1999 г. до 27 декември 2004 г.

КОНТЕКСТ

При събирането на информация за пазара за стъкло за ЕЛТ Комисията получи заявление за освобождаване от глоби от предприятието Samsung Corning, като освобождаването беше предоставено при известни условия на 10 февруари 2009 г. През март 2009 г. Комисията извърши внезапни проверки в помещенията на Schott. През юни 2009 г. предприятието Nippon Electric Glass подаде заявление за освобождаване от глоби или като алтернатива — за намаляване на техния размер. През март 2010 г. предприятието Schott подаде заявление за освобождаване от глоби или за намаляване на техния размер.

При образуването на производство по член 11, параграф 6 от Регламент (ЕО) № 1/2003 (2) Комисията прикани четирите предприятия да заявят интереса си за започване на разговори за постигане на споразумение на 29 юни 2010 г. (3). Всички предприятия приеха поканата.

ПРОЦЕДУРАТА ЗА ПОСТИГАНЕ НА СПОРАЗУМЕНИЕ

Дискусиите за постигане на споразумение бяха организирани на три основни фази между юли 2010 г. и юли 2011 г., като през този период се състояха три кръга официални двустранни срещи между Комисията и всяка от страните.

По време на тези срещи страните бяха информирани устно за възраженията, които Комисията възнамерява да им противопостави, както и за доказателствата в полза на тези възражения. След първата среща през юли 2010 г. на страните беше даден достъп в помещенията на ГД „Конкуренция“ до съответните доказателства, до всички устни изказвания и до списък с всички документи в досието на Комисията, както и до копие от вече показаните им доказателства. По искания на Asahi Glass, Nippon Electric Glass и Schott и доколкото бе оправдано за страните да изяснят позициите си относно периода от време или всеки друг аспект на картела, на всички страни бе предоставен достъп до допълнителните документи, включени в преписката по делото. На страните беше дадена приблизителна оценка на диапазона на вероятните глоби, които ще бъдат наложени от Комисията в рамките на процедурата за постигане на споразумение.

В края на третия кръг от срещи Asahi Glass, Nippon Electric Glass, Samsung Corning и Schott поискаха постигането на споразумение (4) и признаха съответната си отговорност за нарушението на член 101 от ДФЕС и член 53 от Споразумението за ЕИП. Освен това страните признаха, че те са отговорни за поведението на своите дъщерни предприятия, които са участвали в картела. Те също така посочиха максималния размер на глобата, за която са били информирани от Комисиятаи която биха приели в рамките на процедурата за постигане на споразумение. В заявленията си за постигане на споразумение страните потвърдиха: i) че са информирани в достатъчна степен за възраженията, които Комисията е възнамерявала да им противопостави, както и че им е била дадена възможност в достатъчна степен да изразят своето мнение по тях; ii) че не възнамеряват да поискат достъп до досието или да бъдат изслушани при устно изслушване, при условие че изложението на възраженията (ИВ) и окончателното решение отразяват техните заявления за постигане на споразумение; и iii) че са съгласни да получат ИВ и окончателното решение на английски език.

След приемането на ИВ от Комисията на 29 юли 2011 г. всички страни потвърдиха в отговорите си, че ИВ съответства на съдържанието на техните заявления за постигане на споразумение. Следователно Комисията може да премине направо към вземане на решение съгласно членове 7 и 13 от Регламент (ЕО) № 1/2003.

ПРОЕКТОРЕШЕНИЕТО

В проекторешението се запазват повдигнатите в ИВ възражения. Следователно проекторешението е свързано само с възраженията, по отношение на които на страните е била дадена възможност да изразят своите мнения

Като се има предвид освен това, че страните не са повдигнали въпроси по отношение на достъпа до досието или на техните права за защита към мен или към члена на службата по изслушването, който е присъствал на срещите за постигане на споразумение, считам, че правото за изслушване на всички участници в процедурата е било спазено по това дело.

Брюксел, 18 октомври 2011 година. Michael ALBERS

(1) Съгласно член 15 (членове 15 и 16) от Решение 2001/462/ЕО, ЕОВС на Комисията от 23 май 2001 г. относно мандата на служителите по изслушването в някои производства по конкуренция (ОВ L 162, 19.6.2001 г., стр. 21).

(2) Регламент (ЕО) № 1/2003 на Съвета от 16 декември 2002 г. относно изпълнението на правилата за конкуренция, предвидени в членове 81 и 82 от Договора (ОВ L 1, 4.1.2003 г., стр. 1).

(3) Регламент (ЕО) № 622/2008 на Комисията за изменение на Регламент (ЕО) № 773/2004 относно провеждането на процедури за постигане на споразумение при дела за картели (ОВ L 171, 1.7.2008 г., стр. 3) и Известие на Комисията относно воденето на производства за постигане на споразумение с оглед приемане на решения съгласно член 7 и член 23 от Регламент (ЕО) № 1/2003 на Съвета при дела за картели (ОВ C 167, 2.7.2008 г., стр. 1).

(4) Член 10а, параграф 2 от Регламент (ЕО) № 773/2004 на Комисията от 7 април 2004 г. относно водените от Комисията производства съгласно членове 81 и 82 от Договора за ЕО (ОВ L 123, 27.4.2004 г., стр. 18).